  Виталий Пронин Кияса ёрос администрациысь мугорез кыдатон культурая но спортъя ёз, ӵошатсконъёс ортчытыса, кык кечез кутэ: ужрадэ люкаськемъёс мугорзэс кыдато но ёросысь дано адямиос сярысь тросгес тодо. Та сярысь пыр-поч ивортӥз ёросысь спорт понна кыл кутӥсь Валерий Тихонов. Подгорнойын ӵошатскон.Кыкетӥ арзэ ёросысь муниципал кылдытэтъёс пӧлын спортъя спартакиада радъяське. Ар ӵоже спортысь 18 амалъя вожвылъясько. Та нуналъёсы тодмо луизы кылем ар понна вормисе потэмъёс. Котькинлэсь трос очко люказы Кияса, Подгорной но Лутоха муниципал кылдытэтъёс.- Ар ӵоже кыстӥськись ужрадъёсмес пӧртэм муниципал кылдытэтъёсын ортчытыны тыршиськомы, - шуэ Валерий Тихонов. - Ӵем дыръя милям ужрадъёсамы спортэн эшъяськись адямиос  гинэ пырисько, соос ӵошатскемзы бере ик вордскем гуртъёсазы усьтыр-табыр берто. Туэысен ужрадъёсмес мукет сяменгес радъяны малпамы. Ӵошатсконэ люкаськемъёс гуртъёсын но, дано адямиосын но тодматскыса мед вуозы. Кылем суббота нуналэ Подгорной каргуртэ куасэн бызьылӥсьёс люкаськылӥзы. Та ужрад сӥземын вал гуртысь азьвыл председателез Леонид Максимовез буре ваёнлы.Ужрадлэн нырысетӥ люкетэз школа спортзалын ортчиз. Леонид Максимовлы сӥзьыса, бадӟым стенд дасямын вал. Атаез сярысь тодэ ваёнъёссэ вераз пиез Владимир Максимов, вераськизы ёросысь кивалтӥсьёс но гуртысь арлыдоос. Гурт председательлэн ӟеч тыршемез Эшъяськон, Ужысь Горд Знамя но Октябрь Революция орденъёсын, «Удмуртиысь дано зоотехник», «Кияса ёрослэн дано адямиез» нимъёсын пусъемын.- Ёросын 8 муниципал кылдытэт, ваньмаз данъяськымон адямиоссы вань: кин ке улонысь кошкемын, кин ке вӧзамы улэ на, - веранзэ азьланьтэ Валерий Тихонов. - Соос сярысь егитъёс но медаз вунэтэ вылэм. Тулыс ортчытыны малпаськомы пыдын бызьылонъя ӵошатскон, тазэ сӥзёмы ёросысьтымы мукетсэ председателез, Максим Николаевич Пилоянэз, буре ваёнлы. Ас вакытаз со пичи колхозэныз Кияса ёросэз быдэс шаерлы данъяны быгатӥз.Подгорной каргуртын ортчем спринт амалъя ӵошатсконэ, киясаос сяна, Дэри, Пичи Пурга но Сарапул ёросъёсысь куасэн бызьылӥсьёс вуылӥзы. Нимаз бызьылонын вормисе потӥзы Кияса ёросысь Евгений Фофанов, Пичи Пурга ёросысь Анатолий Филимонов, Кияса ёросысь Никита Собинов, Пичи Пурга ёросысь Галина Петрова но Елена Жужгина, Кияса черкогуртысь Александра Перевощикова. Семьяос куспын котькинлэсь кужмоесь вал Дэри ёросысь Лебедевъёс. Командаен спринтын ас ёзо эшъёссы пӧлын вормись луизы Киясаысь Никита Собин но Яна Сидельникова, Пичи Пурга ёросысь Роман Байсаров но Елена Жужгина, Пичи Пурга ёросысь Анатолий Филимонов но Галина Петрова.20-тӥ январе но Кияса ёросысь Уддяди гуртэ трос калык люкаськылӥз. Таяз учыре куасэн бызьылонъя ӵошатскон радъямын вал ӝытазе - югдытӥськись сюрес вылын. Татчы но Пичи Пурга, Сарапул, Дэри ёросъёсысь, Ижевскысь но Татарстанысь Агрыз ёросысь кужмо спортсменъёс люкаськылӥзы. Вормисьёс пӧлын тросгес вал Дэри, Пичи Пурга но Сарапул ёросъёсысь вуэмъёс.Ёросын ортчылӥсь ӵошатсконъёс Гурт шудонъёслы дасяськон выллем луо.Валентина Емельянова Теги: спорт  